Document ID: 31994R0933

ΚΑΝΟΝΙΣΜΟΣ (ΕΚ) αριθ. 933/94 ΤΗΣ ΕΠΙΤΡΟΠΗΣ της 27ης Απριλίου 1994 που αφορά τον καθορισμό των δραστικών ουσιών των φυτοπροστατευτικών προϊόντων και των εισηγουμένων κρατών μελών για την εφαρμογή του κανονισμού (ΕΟΚ) αριθ. 3600/92
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (1), όπως τροποποιήθηκε από την οδηγία 93/71/ΕΟΚ της Επιτροπής (2),
τον κανονισμό (ΕΟΚ) αριθ. 3600/92 της Επιτροπής της 11ης Δεκεμβρίου 1992 σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου της σχετικής με τη διάθεση φυτοπροστατευτικών προϊόντων στην αγορά (3), και ιδίως το άρθρο 5 παράγραφος 2,
Εκτιμώντας:
ότι η συμμετοχή των κρατών μελών ως εισηγουμένων στο πρόγραμμα εργασίας που προβλέπεται στο άρθρο 8 παράγραφος 2 της οδηγίας 91/414/ΕΟΚ καθορίζεται στον κανονισμό (ΕΟΚ) αριθ. 3600/92, και ιδίως το άρθρο 5 παράγραφοι 2 και 4-
ότι η Επιτροπή έχει ήδη λάβει κοινοποίηση για τις 89 από τις 90 δραστικές ουσίες που απαριθμούνται στο παράρτημα Ι του κανονισμού (ΕΟΚ) αριθ. 3600/92-
ότι, μετά την εξέταση των κοινοποιήσεων, πρέπει να ληφθεί απόφαση σχετικά με τις δραστικές ουσίες που θα αξιολογηθούν στο πλαίσιο του κανονισμού (ΕΟΚ) αριθ. 3600/92, καθώς και σχετικά με την υπόδειξη ενός εισηγούμενου κράτους μέλους για καθεμία από τις δραστικές ουσίες-
ότι πρέπει, επίσης, να ληφθεί μια απόφαση σχετικά με την προθεσμία υποβολής των φακέλων και άλλων επιστημονικοτεχνικών στοιχείων προς το εισηγούμενο κράτος μέλος-
ότι οι κοινοποιήσεις έπρεπε να υποβληθούν εγκαίρως και σύμφωνα με το υπόδειγμα του παραρτήματος ΙΙ του κανονισμού (ΕΟΚ) αριθ. 3600/92 και να περιέχουν την ανάληψη της υποχρέωσης που αναφέρεται στο σημείο 5 του υποδείγματος αυτού- ότι οι κοινοποιήσεις που δεν πληρούν τις ανωτέρω προϋποθέσεις δεν θα μπορούν να ληφθούν υπόψη και συνεπώς να καταγραφούν-
ότι τα ονόματα και οι διευθύνσεις των παραγωγών που υπέβαλαν κοινοποίηση πληρούσα τις ανωτέρω προϋποθέσεις πρέπει να δημοσιευθούν ώστε να καταστεί δυνατή η πραγματοποίηση επαφών με σκοπό την υποβολή συλλογικών φακέλων-
ότι κρίνεται σκόπιμο να σημειώνονται το όνομα και η διεύθυνση της αρμόδιας αρχής της υποδεικνυόμενης από κάθε κράτος μέλος σύμφωνα με το άρθρο 3 του κανονισμού (ΕΟΚ) αριθ. 3600/92, ώστε να μπορεί να εξακριβώνεται κατά πόσον φάκελοι και λοιπά στοιχεία υποβάλλονται στην προς τούτο υποδειχθείσα αρχή-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στο παράρτημα Ι στήλη Α παρατίθεται κατάλογος των δραστικών ουσιών που θα αξιολογηθούν στο πλαίσιο του κανονισμού (ΕΟΚ) αριθ. 3600/92.
2. Το κράτος μέλος που έχει ορισθεί ως εισηγούμενο κράτος μέλος για καθεμία από τις ουσίες που αναφέρονται στην παράγραφο 1, αναγράφεται στο παράρτημα Ι στήλη Β, απέναντι από την αντίστοιχη δραστική ουσία.
3. Οι παραγωγοί οι οποίοι υπέβαλαν εγκαίρως κοινοποίηση σύμφωνα με το άρθρο 4 παράγραφος 2 του κανονισμού (ΕΟΚ) αριθ. 3600/92 παρατίθενται στο παράρτημα Ι στήλη Γ, με κωδικό από τρία γράμματα, απέναντι από την αντίστοιχη δραστική ουσία. Το όνομα και η διεύθυνση κάθε παραγωγού μαζί με τον αντίστοιχο κωδικό παρατίθενται στο παράρτημα ΙΙ.
4. Στο παράρτημα ΙΙΙ παρατίθενται το όνομα και η διεύθυνση της αρχής της οριζόμενης από κάθε κράτος μέλος σύμφωνα με το άρθρο 3 του κανονισμού (ΕΟΚ) αριθ. 3600/92.
Άρθρο 2
Η προθεσμία υποβολής προς το εισηγούμενο κράτος μέλος των φακέλων και λοιπών στοιχείων, τα οποία αναφέρονται στο άρθρο 5 παράγραφος 4 τρίτη περίπτωση του κανονισμού (ΕΟΚ) αριθ. 3600/92, ορίζεται στις 30 Απριλίου 1995.
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Απριλίου 1994.

Labels: 16
7
6
12
18